Diari Oficial de la Generalitat Valenciana


Sumari del DOGV 4413, del 08-01-2003 (2002/14482)

Informació pública de les bases i de la convocatòria per a la provisió d'una plaça d'agent de la policia local, mitjançant el sistema de concurs oposició lliure de l'Ajuntament de Villanueva de Castellón.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4413

Data del DOGV
:   08-01-2003

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/14248


Data del document
:   21-12-2002

Organisme emissor
:   Ajuntament de Castelló

Tipus de document
:   Convocatòria

Descriptors 

:   * concurs administratiu
    * policia
    * administració local

Informació pública de les bases i de la convocatòria per a la provisió d'una plaça d'agent de la policia local, mitjançant el sistema de concurs oposició lliure de l'Ajuntament de Villanueva de Castellón. [2002/Q14253]
  
Mitjançant la Resolució de l'Alcaldia, de 21 d'octubre de 2002, s'han convocat proves selectives per a la plaça que seguidament es detalla i d'acord amb les bases que, en extracte, són les següents:
  
Primera. Objecte de la convocatòria i procediment selectiu
  
És objecte de la present convocatòria la provisió, en propietat, d'una plaça d'agent de la policia local, escala d'administració especial, subescala de serveis especials i classe de policia local, assimilada al grup C.
  
El sistema de selecció serà el concurs oposició lliure, d'acord amb el què estableix el Decret 89/2001.
  
Segona. Legislació d'aplicació
  
El procés selectiu s'ajustarà al que disposen aquestes bases, i supletòriament:
  
- A la Llei 6/1999, del 19 d'abril, de la Generalitat Valenciana, de Policies Locals i de Coordinació de les Policies Locals de la Comunitat Valenciana.
  
- Al Decret 88/2001, de 24 d'abril, del Consell de la Generalitat Valenciana.
  
- Al Decret 89/2001, de 24 d'abril, del Govern Valencià, pel qual es desenvolupa la disposició transitòria quarta de la Llei 6/1999, de 19 d'abril, de la Generalitat Valenciana.
  
- A l'Ordre de la Conselleria de Justícia i Administració Pública, d'1 de juny de 2001, pel qual s'estableixen les bases i els criteris generals uniformes per a la selecció, promoció i mobilitat de les policies locals de la Comunitat Valenciana, escala bàsica i auxiliars de policia.
  
- Resta de normativa, bàsica estatal, valenciana, i bàsica de l'administració local, i normativa d'aplicació supletòria valenciana i estatal.
  
Tercera. Requisits dels aspirants.
  
Aspirants pel sistema ordinari:
  
a) Tindre la nacionalitat espanyola.
  
b) Estar en possessió del títol de Batxiller Superior, o equivalent, o complides les condicions per a obtindre'l en la data en què finalitze el termini de presentació d'instàncies.
  
c) No patir cap malaltia o defecte físic que impedisca l'acompliment de les funcions, d'acord amb els quadres d'exclusions mèdiques que s'establisquen, i tindre una estatura d'1,65 metres els homes i 1,60 metres les dones.
  
d) Tindre complits 18 anys, sense excedir de l'edat de 30 anys. Als sols efectes de l'edat màxima, es compensarà el límit amb els serveis prestats anteriorment a l'administració local com a policia local o auxiliar de policia local.
  
e) No haver sigut separat, mitjançant expedient disciplinari, del servei de l'estat, de les comunitats autònomes o de les entitats locals, ni trobar-se inhabilitat per a l'exercici de funcions públiques.
  
f) Estar en possessió dels permisos que habiliten per a la conducció de vehicles de les classes B i A que permeta la conducció de motocicletes amb unes característiques de potència que no sobrepassen els 25 kW o una relació potència/pes no superior a 0,16 kW/kg.
  
g) Estar en possessió del grau elemental de la Junta Qualificadora de Coneixements de Valencià.
  
Aspirants que aspiren a la consolidació de l'ocupació temporal:
  
A més a més de tots i cadascú dels requisits anteriors, els aspirants que aspiren a consolidar l'ocupació temporal, hauran d'acreditar la condició de funcionari interí, en la categoria d'agent de la policia local en qualsevol ajuntament de la Comunitat Valenciana, abans del 17 de maig de 1999.
  
En eixe cas, seran exceptuats dels següents requisits:
  
a) L'edat.
  
b) De manera excepcional i als únics efectes del que disposa el Decret 89/2001, s'estableix l'equivalència de la superació de les proves d'accés a la universitat per als majors de 25 anys amb el Batxiller Superior
  
Tots els requisits enumerats hauran de complir-se el dia d'acabament del termini de presentació d'instàncies.
  
Quarta. Instàncies
  
Els aspirants hauran de manifestar que compleixen totes les condicions que s'exigeixen en la base tercera, i es dirigiran a l'alcalde president de l'ajuntament, es presentaran al Registre General de l'ajuntament o a qualsevol altre segons l'article 38 de la Llei 30/1992, durant el termini de 20 dies naturals, comptadors a partir del següent en què aparega anunci de la convocatòria en el Boletín Oficial del Estado.
  
Caldrà adjuntar una còpia del document nacional d'identitat i de l'ingrés dels drets d'examen, que es fixen en 21,04 euros. No fer-ho serà considerat causa d'exclusió de les proves.
  
El pagament es realitzarà mitjançant ingrés o transferència al compte corrent del Banco Bilbao Vizcaya 0182 5941 47 9455427133, identificant el nom de l'aspirant i la categoria a la què es presenta.
  
Aquells aspirants que hagen superat la prova psicotècnica o el reconeixement mèdic en d'altre municipi de la Comunitat Valenciana, expressament homologada per l'Institut Valencià de Seguretat Pública, en el termini d'un any anterior a la data de finalització del termini de presentació d'instàncies, hauran d'acompanyar també la documentació acreditativa per ser eximits de la seua realització.
  
Cinquena. Admissió d'aspirants
  
Expirat el termini de presentació d'instàncies, la Presidència de la corporació dictarà la resolució, i declararà aprovada la llista provisional d'aspirants admesos i exclosos, així com el lloc i data del començament dels exercicis, i l'ordre d'actuació dels aspirants en els exercicis que no es puguen efectuar conjuntament. Serà publicada al tauler d'anuncis de l'ajuntament, així com individualment als aspirants exclosos, amb indicació de la data de finalització de les reclamacions.
  
En la mateixa resolució es determinarà la composició del tribunal, el lloc i la data de la constitució.
  
Les reclamacions a la relació provisional d'aspirants admesos i exclosos, seran acceptades o rebutjades, en una resolució de l'Alcaldia, que serà feta pública en el tauler d'edictes de la corporació, amb el benentés que, si no hi cap reclamació, les llistes provisionals esdevindran automàticament definitives.
  
Sisena. Tribunal qualificador.
  
El tribunal qualificador serà format per set membres:
  
President: l'alcalde president de l'Ajuntament de Villanueva de Castellón o regidor en qui delegue.
  
Vocals:
  
- Un representant del professorat oficial designat per l'Institut Valencià de Seguretat Pública.
  
- Un representant de l'administració de la Generalitat Valenciana.
  
- El cap del cos de la policia local de la corporació.
  
- Dos representants dels treballadors designats per la Junta de Personal de l'ajuntament.
  
Secretari: el de la corporació o el funcionari en qui delegue, amb veu i vot.
  
Els vocals i el secretari del tribunal hauran de posseir, com a mínim, la mateixa titulació exigida als aspirants per a prendre part en el procés selectiu.
  
Podran nomenar-se assessors del tribunal per a les proves tècniques i d'aptitud física. El seu nomenament haurà de fer-se públic junt amb el del tribunal.
  
Setena. El procés selectiu i el sistema de qualificació. Agents per concurs oposició lliure
  
1. El procés selectiu constarà de les fases següents: oposició, concurs no eliminatori, i curs selectiu.
  
2. Desenrotllament de les proves:
  
2.1 L'amidament, la prova psicotècnica, el reconeixement mèdic, i d'aptitud física, si és possible, es realitzaran el mateix dia. Si no és possible, es realitzaran en dies diferents.
  
2.2 Les proves teòriques (qüestionari, valencià, temes a desenrotllar, i qüestionari local) es realitzaran el mateix dia si és possible, amb els aspirants que hagen superat les proves del punt anterior.
  
Cada prova es guardarà en un sobre lacrat a càrrec de la Secretaria del tribunal. Només es corregiran els exercicis dels aspirants que hagen superat la prova anterior.
  
La valoració dels temes a desenrotllar i el valencià s'efectuarà mitjançant l'obtenció de la mitjana aritmètica de cadascun dels membres del tribunal de selecció, i es rebutjaran a l'efecte totes les puntuacions màximes i mínimes quan hi haja una diferència de 4 punts o més, i serviran, si és procedent, com a punt de referència la puntuació màxima obtinguda.
  
A) Oposició: la fase d'oposició constarà de les proves i exercicis següents:
  
Primera fase:
  
1. Primer exercici
  
Mesurament d'estatura.
  
2. Prova psicotècnica.
  
Consistirà a superar els exercicis o proves psicotècniques aptitudinals i de personalitat que es determinen reglamentàriament. La superació d'aquestes proves en els municipis de la Comunitat Valenciana, expressament homologades per l'Institut Valencià de Seguretat Pública, tindrà una validesa d'un any des de la realització, i eximirà l'aspirant durant aquest període de tornar a realitzar-les.
  
3. Proves d'aptitud física.
  
Consistiran a superar les proves d'aptitud física que posen de manifest la capacitat per a l'exercici del lloc de treball i el contingut mínim de les quals seran, com a mínim, les següents:
  
Escalada de corda amb presa de peus: homes, 4 metres; dones, 3 metres.
  
Salt de longitud amb carrera: homes, 4 metres; dones, 3,80 metres.
  
Salt d'altura: homes: 1,10 metres; dones, 1 metre.
  
Carrera de velocitat de 60 metres: homes, 10 segons; dones, 12 segons.
  
Carrera de resistència de 1000 metres: homes, 4 minuts; dones, 4 minuts 10 segons.
  
La qualificació d'aquest exercici serà d'apte o no apte, i s'hauran de superar com a mínim quatre de les proves per a ser qualificat com a apte.
  
4. Reconeixement mèdic.
  
Consistirà a superar un reconeixement mèdic, d'acord amb el quadre d'exclusions mèdiques que es determine reglamentàriament. La superació d'aquesta prova, homologada expressament per l'Institut Valencià de Seguretat Pública, tindrà una validesa d'un any des de la realització, i quedaran exempts de realitzar-la aquells que, en aquest període, l'hagen superat, sempre que no es produïsquen malalties que, a juí del tribunal mèdic, justifiquen tornar a passar-les.
  
Segona fase:
  
5. Qüestionari
  
Consistirà a contestar correctament per escrit un qüestionari de 50 preguntes, amb quatre respostes alternatives una d'aquestes certa, en un temps màxim d'1 hora i 30 minuts, sobre els temes relacionats en els grups I a IV, ambdós inclosos, del temari indicat per a cada categoria. Per a la correcció d'aquesta prova es tindran en compte, en tot cas, les respostes errònies.
  
La qualificació d'aquest exercici serà de 0 a 10 punts, i s'ha d'obtenir una qualificació de 5 punts per a superar-lo.
  
6. Desenrotllament del temari.
  
Consistent a desenrotllar per escrit durant un temps màxim d'una hora, dos temes elegits per l'aspirant entre els quatre extrets per sorteig, dels grups primer a quart, ambdós inclosos, que componen el temari. Aquests temes seran llegits en sessió pública davant del tribunal, el qual podrà formular les preguntes o aclariments que estime oportuns. Serà valorada la claredat d'idees i el coneixement sobre els temes exposats.
  
La qualificació d'aquest exercici serà de 0 a 10 punts, i per a superar-lo s'haurà d'obtenir un mínim de 5 punts. Es valorarà d'acord amb el disposat al punt 2.2.
  
7. Cinqué exercici. Coneixement del valencià.
  
Es proposarà una prova de traducció del valencià al castellà i viceversa, o de redacció d'un supòsit, proposats pel tribunal, en 30 minuts en total.
  
Aquest exercici es qualificarà de 0 a 4 punts i no serà eliminatori. Es valorarà d'acord amb el disposat al punt 2.2.
  
8. Temes locals.
  
Consistirà en la realització d'una prova de 25 preguntes amb quatre respostes alternatives en un temps màxim de 45 minuts.
  
La qualificació d'aquest exercici serà de 0 a 5 punts, i no serà eliminatori.
  
B) Concurs.
  
1. Només passaran a la fase de concurs els aspirants que hagen superat tots els exercicis de l'oposició. En un termini de 10 dies hàbils des de la comunicació de les puntuacions, hauran d'aportar la documentació acreditativa dels mèrits comptadors a partir de la notificació, presentant documents originals o fotocòpies compulsades.
  
2. En la fase de concurs es valoraran els següents mèrits:
  
- S'atorgaran 5 punts als aspirants que hagen obtingut el nomenament interí en els cossos de policia local de la Comunitat Valenciana amb anterioritat a l'entrada en vigor de la Llei 6/1999, de 19 d'abril, (abans del 17.05.1999), mitjançant la superació de proves selectives consistents, almenys, en el coneixement del temari exigit en aquell moment per a l'accés a l'escala i categoria d'on procedeixen. L'equivalència dels temaris s'establirà pel tribunal de selecció, a la vista de la documentació aportada per l'aspirant.
  
- S'atorgaran 3 punts als aspirants que acrediten posseir una titulació superior a l'exigida per a la participació en les proves selectives referides.
  
- Els serveis efectius prestats en el mateix cos i escala de la policia local pels funcionaris interins nomenats amb anterioritat a l'entrada en vigor de la Llei 6/1999, de 19 d'abril (abans del 17.05.1999):
  
6 anys complets o més 15 punts
  
5 anys complets 14 punts
  
4 anys complets 12 punts
  
3 anys complets 10 punts
  
2 anys complets 8 punts
  
1 any complet 6 punts
  
Per cada mes afegit complet 0,10 punts
  
- La realització de cursos de formació en l'Institut Valencià de Seguretat Pública serà valorat fins a un màxim de 7 punts, d'acord amb el barem següent:
  
Diploma Certificat Certif. aprof.
  
Nombre d'hores d'assisténcia d'aprofitam. excel.lent
  
De 20 a 50 h 0,5 1 2
  
De 51 a 100 h 1 2 4
  
De 101 a 150 h 2 3 6
  
De 151 a 200 h 3 4 8
  
De 201 a 250 h 4 5 10
  
Més de 250 h 5 7 14
  
C) Curs selectiu.
  
La qualificació final de les fases anteriors serà la suma de la puntuació obtinguda en els exercicis de l'oposició i els concurs, sense que puguen aprovar un nombre d'aspirants superior al de places convocades. Els aspirants que resultaren aprovats, amb la presentació prèvia dels documents acreditatius per a complir els requisits exigits en les presents bases, s'incorporaran a l'Institut Valencià de Seguretat Pública per a seguir el curs de contingut teoricopràctic en els terminis del Decret 88/2001, de 24 d'abril, de la Generalitat Valenciana.
  
Huitena. Llista d'aprovats, presentació de documents i nomenaments
  
Acabada la qualificació del procés selectiu, el tribunal publicarà la relació d'aprovats, per ordre de puntuació. D'acord amb aquesta, s'elevarà a l'òrgan competent, a més de l'acta de l'última sessió, la proposta de nomenament com a funcionari de l'aspirant amb major puntuació.
  
En el termini de 20 dies naturals a comptar des de l'endemà de la publicació de la llista d'aprovats en el tauler d'edictes de la corporació, l'aspirant proposat pel tribunal presentarà els documents que acrediten els requisits exigits en la base tercera de la convocatòria.
  
El qui dins del termini fixat, excepte casos de força major degudament acreditada, no presentara la documentació exigida o de l'examen d'aquesta es deduïra que manquen d'algun dels requisits assenyalats, no podrà ser nomenat funcionari, i quedaran anul·lades totes les seues actuacions, sense perjuí de la responsabilitat en què haguera pogut incórrer per falsedat. En aquest cas es formularà la proposta del nomenament a favor del següent de la llista d'aspirants que havent superat els exercicis no haja estat inclòs en la relació d'aprovats.
  
L'aspirant aprovat en el procés selectiu serà nomenat funcionari en pràctiques, quan s'incorpore a l'Institut Valencià de Seguretat Pública per a la realització del curs selectiu en els terminis del Decret 88/2001, de 24 d'abril, de la Generalitat Valenciana, i mentre dure aquest.
  
En el període entre la finalització del procés selectiu, i l'inici del curs selectiu de l'Institut Valencià de Seguretat Pública, l'aspirant seleccionat tindrà preferència per ocupar qualsevol interinatge que es realitze en la categoria en funció de les necessitats de l'ajuntament, i serà nomenat funcionari interí. A l'efecte, qualsevol agent interí en actiu que no haja superat les proves, haurà de cessar a partir del nomenament de l'aspirant seleccionat.
  
Sobre l'aspirant aprovat en el procés selectiu, una vegada acabat el curs teoricopràctic, l'Institut Valencià de Seguretat Pública comunicarà a l'òrgan competent de la corporació local el resultat de l'exercici amb la indicació de la qualificació o les puntuacions obtingudes, als efectes de sumar les qualificacions a les obtingudes en les anteriors fases. La suma constituirà la qualificació final definitiva i a fi del seu nomenament com a funcionari de carrera. El nomenament haurà d'efectuar-se en el termini màxim de 15 dies, comptats des de la comunicació de l'Institut Valencià de Seguretat Pública.
  
L'interessat haurà de prendre possessió en l'ajuntament a l'endemà hàbil comptador a partir de la finalització del curs.
  
En cas de no superar el curs teoricopràctic, l'aspirant podrà incorporar-se al curs immediatament posterior. Mentre, podrà continuar prestant serveis com funcionari interí a l'ajuntament, tret que l'aspirant, de forma manifesta, no tinga suficient competència, previ informe del cap de la policia local.
  
Si no supera aquest segon curs quedarà definitivament fora en tots els drets derivats d'haver aprovat les proves selectives.
  
Novena. Borsa de treball
  
Amb els aspirants aprovats sense plaça es farà un borsa de treball per a cobrir les vacants que es produïsquen, amb una durada mínima de dos anys.
  
A continuació, s'inclouran en la borsa els aspirants que hagen superat les diferents proves, i tindran preferència aquells que hagen superat una prova posterior a l'anterior, d'acord amb la numeració de la base setena.
  
Deu
  
El tribunal queda facultat per a resoldre els dubtes que es presenten i adoptar els acords necessaris per al bon ordre del procés selectiu en tot el que no estiga previst en aquestes bases.
  
Onze
  
Els interessats podran impugnar les presents bases, així com la convocatòria i tots els actes que es deriven d'aquesta, en els casos i en la forma establits en la Llei 30/1992, i l'article 5.2 de la Llei Reguladora de la Jurisdicció Contenciosa Administrativa.
  
ANNEX I
  
Temari de les proves d'agent de la policia local, torn lliure.
  
Grup I. Dret constitucional i administratiu
  
Tema 1. La Constitució espanyola de 1978. Estructura, contingut i principis bàsics. Reforma de la Constitució.
  
Tema 2. L'organització política de l'estat espanyol. Classe i forma d'estat. L'organització territorial de l'estat. La corona: funcions constitucionals del rei. Successió i regència. El referèndum.
  
Tema 3. Les Corts Generals: les Cambres. Composició, atribucions i funcionament. La funció legislativa. El poder executiu: el Govern. Relacions entre el Govern i les Corts Generals. El poder judicial. Estructura, organització i funcionament dels tribunals en el sistema espanyol.
  
Tema 4. L'organització territorial espanyola. Les comunitats autònomes. Els estatuts d'autonomia, òrgans i competències. Les administracions públiques: estatal, autonòmica i local.
  
Tema 5. Drets i deures fonamentals de la persona en la Constitució: la seua defensa i garantia. El Tribunal Constitucional i el Defensor del Poble. La suspensió dels drets i llibertats.
  
Tema 6. L'Estatut d'Autonomia de la Comunitat Valenciana. La Generalitat Valenciana. Les Corts. El Govern o Consell. Les competències. L'administració de justícia.
  
Tema 7. L'administració pública. La hisenda pública i l'administració tributària. El ciutadà i l'administració.
  
Tema 8. El dret administratiu. Fonts. Normes no parlamentàries amb rang de llei. El reglament.
  
Tema 9. El procediment administratiu. Marc jurídic. Fases del procediment. L'audiència de l'interessat. Notificacions. El procediment sancionador administratiu. La revisió administrativa de l'acte administratiu. Procediments i límits de la revisió. Recursos administratius. El recurs contenciós administratiu.
  
Tema 10. La Unió Europea: institucions. L'ordenament jurídic de la Comunitat Europea. La recepció, aplicació i control del dret comunitari a Espanya.
  
Grup II. Règim local i policia.
  
Tema 11. El municipi: òrgans unipersonals de govern. L'alcalde. Els tinents d'alcalde. Els regidors.
  
Tema 12. Òrgans col·legiats de govern. El ple de l'ajuntament. La comissió de govern. Òrgans consultius i participatius: les comissions informatives. Les juntes de districte.
  
Tema 13. La funció pública en general i els funcionaris de les entitats locals. Organització de la funció pública local. El personal al servei de les administracions locals: concepte i classes. Drets i deures de les policies locals. Adquisició i perduda de la condició de funcionari.
  
Tema 14. Responsabilitat dels funcionaris públics. Reglament de règim disciplinari. Incoació i tramitació d'expedients.
  
Tema 15. Obligacions i competències dels ajuntaments. Les ordenances municipals: concepte i classes. Infraccions. Potestat sancionadora. Els bans de l'alcaldia.
  
Tema 16. La seguretat ciutadana. Autoritats competents. Funcions de la policia local segons la Llei Orgànica de Forces i Cossos de Seguretat. Actuacions de la policia local en col·laboració amb la resta de les forces i cossos. Policia governativa i judicial.
  
Tema 17. La policia local. Ordenament legislatiu de la policia local. Missions i objectius. Disposicions estatutàries comunes. Estructura orgànica i funcional.
  
Tema 18. El binomi policia local-ciutadà. Principis bàsics i normes d'actuació. Suports ètics. Règim disciplinari dels funcionaris de policia local.
  
Tema 19. La legislació sobre policies locals i de coordinació de policia local de la Comunitat Valenciana. La coordinació de les policies locals. Estructura i organització de les policies locals de la Comunitat Valenciana. Règim estatutari.
  
Tema 20. L'Institut Valencià de Seguretat Pública. Regulació legal. Fins i funcions. La formació de les policies locals de la Comunitat Valenciana. El registre de policies locals. Sistema retributiu de les policies locals de la Comunitat Valenciana. Premis i distincions.
  
Grup III. Dret penal, policia administrativa i sociologia
  
Tema 21. El Codi Penal. Concepte d'infracció penal: delicte i falta. Les persones responsables criminalment dels delictes i les faltes.
  
Tema 22. L'homicidi i les seues formes. Avortament. Lesions. Lesions al fetus. Delictes contra la llibertat: detencions il·legals i segrestos; amenaces; coaccions. Les tortures i altres delictes contra la integritat moral.
  
Tema 23. Delictes contra la llibertat sexual: agressions i abusos sexuals; l'assetjament sexual; exhibicionisme i provocació sexual; delictes relatius a la prostitució. Infraccions a les disposicions de trànsit i seguretat constitutives de delicte.
  
Tema 24. Delictes contra el patrimoni i l'ordre socioeconòmic: furts, robatoris, extorsió, robatori i furt de vehicles.
  
Tema 25. Delictes contra l'administració pública: prevaricació i altres comportaments injustos; abandó de destinació i l'omissió del deure perseguir delictes; desobediència i denegació d'auxili; infidelitat en la custòdia de documents i de la violació de secrets. Suborn, tràfic d'influències, malversació, fraus i exaccions il·legals, negociacions i activitats prohibides als funcionaris públics.
  
Tema 26. Llei Orgànica Reguladora del Procediment d'Habeas Corpus. De la denúncia i la querella. De l'exercici del dret de defensa. L'assistència d'advocat. El tractament de presos i detinguts. L'entrada i registre en un lloc tancat.
  
Tema 27. La policia judicial. De la comprovació del delicte i esbrinament del delinqüent. Funcions de la policia local com a policia judicial. L'atestat policial.
  
Tema 28. Policia administrativa. Protecció civil. Medi ambient. Urbanisme. Patrimoni històric artístic. Ocupació de les vies públiques. Escolarització. Espectacles i establiments públics. Venda ambulant.
  
Tema 29. Els grups socials. Formació dels grups socials. Les masses i la seua tipologia. El procés de socialització.
  
Tema 30. La delinqüència. Models explicatius i factors. Els comportaments col·lectius. Comportament en desastres. Efectes i conseqüències dels desastres. Reacció davant la situació de desastres.
  
Grup IV. Policia de trànsit i circulació.
  
Tema 31. El trànsit i la seguretat vial: concepte i objectius. L'home com a element de seguretat vial. Els conductors. Els vianants. El vehicle. Les vies.
  
Tema 32. La normativa sobre trànsit i circulació de vehicles a motor i seguretat vial: la Llei de Bases i el text articulat. Tipificació de les principals infraccions. Infraccions de trànsit que constitueixen delicte. El Codi de Circulació i els preceptes encara vigents.
  
Tema 33. El Reglament General de Circulació. Estructura. Principals normes de circulació.
  
Tema 34. El Reglament General de Conductors. Normes generals Classes dels permisos de conduir i els seus requisits. Validesa. Equivalències.
  
Tema 35. Reglament General de Vehicles. Normes generals. Categories. Les condicions tècniques. La Inspecció Tècnica de Vehicles. L'assegurança obligatòria de responsabilitat civil. Infraccions i diligències policials.
  
Tema 36. Reglament del procediment sancionador en matèria de trànsit. Fases del procediment i contingut. Mesures cautelars: immobilització de vehicles. Retirada de vehicles de la via.
  
Tema 37. El transport. Classes de transport. Servei públic de viatgers i servei públic de mercaderies o mixt. El servei privat. Transport escolar i de menors. Transport de mercaderies perilloses.
  
Tema 38. Alcoholèmia. Legislació aplicable. Taxes d'alcoholèmia. Normes d'aplicació per a les proves reglamentàries. Infraccions i diligències policials.
  
Tema 39. Els accidents de trànsit: concepte i consideracions prèvies. Les causes, classes i fases. Actuacions de la policia local en accidents de trànsit: d'urgència i tècniques administratives.
  
Tema 40. Òrgans competents en matèria de trànsit i seguretat vial. El Consell Superior de Trànsit. Especial consideració de les competències municipals.
  
Grup V
  
Temes locals
  
Tema 41. Coneixement del terme municipal de Villanueva de Castellón. Extensió, límits i accidents naturals. Guia de carrers i vies veïnals i comarcals.
  
Tema 42. Evolució històrica de Villanueva de Castellón. Població i institucions locals. Cultura i educació a Villanueva de Castellón.
  
Tema 43. Les ordenances municipals en els diferents camps d'actuació. Especial consideració de les ordenances de policia i bon govern. Idea general de les altres ordenances municipals.
  
Tema 44. Marginació social a Villanueva de Castellón: delinqüència juvenil, drogaaddicció, alcoholisme i anàlegs.